
AZ AI (MI, Mesterséges Intelligencia) jogi kérdései a képzőművészetben és képalkotásban

Kulcsszavak: Mesterséges Intelligencia(MI); képzőművészet; generatív AI (GenAI); tulajdonjog; szerzőség
A dolgozat célja az AI-al kapcsolatos felvetődő jogi kérdések megválaszolása, bemutatása és elmagyarázása. A dolgozat részletesen elemzi a mesterséges intelligencia (MI) által generált alkotások jogi kérdéseit, különös figyelmet fordítva a képzőművészetre és a képalkotásra, továbbá kitér még ezen művek gazdasági- illetve piaci hátterére is, ezzel széles betekintést nyújtva jelenünk egyik leggyorsabban fejlődő technikájába.
Az AI által generált tartalmak kapcsán felmerül a kérdés, hogy a jogrendszer hogyan kezelheti ezeket az újfajta alkotásokat. A dolgozat részletesen bemutatja a szerzői jog hagyományos fogalmait és azokat a kihívásokat, amelyeket az AI alkalmazása jelent ezek számára, valamint megválaszolja azt a dilemmát, hogy az AI által generált alkotások vajon jogvédett műveknek tekinthetők-e, illetve kit vagy mit lehet szerzőnek tekinteni, és az új alkotások generálásához tanítóadatként használt védett művek hogyan használhatók jogszerűen.
Az AI művészetének gazdasági vonatkozásai is jelentősek, különösen a digitális művek piacán. Az NFT-k (Non-Fungible Tokens) terjedése és a mesterséges intelligencia által létrehozott digitális alkotások eladása egyre nagyobb szerepet játszik a művészeti piacon. De miért is? A dolgozat bemutatja az NFT-k történetét és gazdasági hatásait, valamint azt, hogy az AI művek hogyan illeszkednek ebbe a növekvő piacba. A kutatás során a szakirodalmak mellett jelenlegi statisztikai adatok áttekintésével és valós megtörtént példák bemutatásával érzékelteti a dolgozat a téma lényegét és fontosságát. 



